贈別羅舜舉
作者：廖行之
朝代：宋

paragraphs: 憶昔相從游，往往嘗繼晷。
論文在肺肝，商確到肌體。
一從悵分携，鳧鴈慣居徙。
相望兩川間，別夢縈百里。
向來故園思，歸興動行李。
奔馳快一見，舍館渠暇理。
疇昔夜過門，明月耿相視。
一尊邀躊躇，嘯詠天風起。
朝來得秀句，惜別語盈紙。
所愧才空疎，雅意孰稱是。
塵勞喜驅人，遣我輪善柅。
明當問歸途，馬足莫西指。
男兒結交情，聚散今乃爾。
誰論十日惡，懷抱好無幾。
活活郴江流，此去下湘水。
慇懃儻懸情，願言寄雙鯉。